(1839) Alsoe bleef die here vermoghen Quellende daer , soe ict vernam , Tot dat in den winter quam , Hopende vast die here boude Aen Gode dat hi ghenesen soude , Mits hulpen van den medecinen ; Maer die doot , die haer terminen Wel vast can houden , sonder breken , Niemende daer in uutghesteken , Paus , keiser , coninc noch prelaet , Hertoghe , nog greve , hoe hoghen staet Dat si draghen , oft van wat machte , Si brencse alle in haer achte , Die doot , als sijt hen minst bemoeden , Ende dicke als si ten hoochsten stoeden , Ende in haer meeste prosperiteit Van deser werelt heerlicheit , Ende al dinghen wel ghepast , Ende stonden , docht hen , alsoe vast In voerspoede , na haer begheeren , Dat hen niement en mochte deren , Dan quam die dief slepelinghe .Ende maecte een veranderinghe , Ende leidense van dien hoghen stade Onder die worme , in groter smade , Stinckende vuulder dan een prie , Daer niet meer rechts en hebben die Dan die onnutste , sijt seker das , Die ye van moeder gheboren was .Daer wart dien groten overmoet In derde ghetorden onder die voet Der gheenre , die si in haren daghen Niet eens vriendelijc aen en saghen , Ende verontwerden in haren moet , Dat hi achter hem ginc of stoet .